ম্যারাথন
ঊনবিংশ শতকের শেষদিকে আধুনিক অলিম্পিক ক্রীড়ায় ম্যারাথন দৌড়কে ক্রীড়াবিষয়রূপে অংশগ্রহণের বিষয়টি প্রস্তাবনায় তুলে ধরা হয়। উদ্যোক্তা এবং সংগঠকগণ এ বৃহৎ জনপ্রিয় ক্রীড়াকে প্রাচীন গ্রীসের গৌরবোজ্জ্বল ঐতিহ্যকে ফিরিয়ে আনার লক্ষ্যেই এ উদ্যোগ গ্রহণ করেন। মাইকেল ব্রিল ম্যারাথন দৌড়কে এথেন্সে ১৮৯৬ সালে অনুষ্ঠিত প্রথম আধুনিক অলিম্পিক গেমসের ক্রীড়াসূচীতে অন্তর্ভুক্ত করতে সচেষ্ট হন।
বিশ্ব অ্যাথলেটিকস চ্যাম্পিয়নশিপ
পশ্চিম জার্মানির স্টুটগার্ট ও ফিনল্যান্ডের হেলসিঙ্কি বিশ্ব চ্যাম্পিয়নশীপ আয়োজনের জন্য আগ্রহ প্রকাশ করে। কিন্তু, আইএএএফ কাউন্সিল ১৯৮৩ সালে উদ্বোধনী প্রতিযোগিতার জন্য হেলসিংকিকে আমন্ত্রণ জানায়। ১৯৫২ সালের গ্রীষ্মকালীন অলিম্পিকের আয়োজনকারী হেলসিংকি অলিম্পিক স্টেডিয়ামে প্রথম আসরটি অনুষ্ঠিত হয়। এর পূর্বে অবশ্য দুইটি আইএএএফ বিশ্ব চ্যাম্পিয়নশীপ অনুষ্ঠিত হয়। ১৯৭৬ সালের গ্রীষ্মকালীন অলিম্পিক থেকে বাদ পড়া পুরুষদের ৫০ কিলোমিটার হাঁটা বিষয়কে নিয়ে প্রতিযোগিতা আয়োজনের ফলে আইএএএফ নিজেদের প্রতিযোগিতা করার চিন্তা বাস্তবায়নে অগ্রসর হয়। এর চার বছর পর ১৯৮০ সালের গ্রীষ্মকালীন অলিম্পিক থেকে বাদ পড়া মহিলাদের ৪০০ মিটার হার্ডলস ও ৩০০০ মিটার বিষয়গুলোকে অন্তর্ভুক্ত করে বিশ্ব চ্যাম্পিয়নশীপ অনুষ্ঠিত হয়।